# Συλλογιστική Πορεία

Θεωρία και Εφαρμογή

Μέθοδος εντοπισμού: Για να εντοπίσουμε το είδος του συλλογισμού, εντοπίζουμε πρώτα το **Σ**υμπέρασμα-αποδεικτέα θέση και στη συνέχεια τις **Π**ροκείμενες.

Το Σ βρίσκεται κανονικά στην κατακλείδα ή, αν αυτή απουσιάζει στη θεματική πρόταση (καθώς ως αποδεικτέα θέση της παραγράφου κανονικά ταυτίζεται με το συμπέρασμα). Οι Π βρίσκονται στις βασικές λεπτομέρειες της παραγράφου (Π1 η 1η βασική λεπτομέρεια κ.ό.κ.).

ΣΗΜΕΙΩΣΗ: η σύγκριση γίνεται πάντοτε μεταξύ **Π** & **Σ** και όχι μεταξύ θεματικής και λεπτομερειών, όπως ακούγεται συχνά. Η θέση δηλαδή του Σ στην παράγραφο (αν βρίσκεται στην κατακλείδα ή τη θεματική) δεν επηρεάζει το είδος του συλλογισμού.

Παράδειγμα (από τις Επαναληπτικές Πανελλήνιες Εξετάσεις 2008)

            Η Δημοκρατία περνάει στον καιρό μας και δοκιμασία και κρίση. Το πρόβλημά της είναι σύνθετο. Δοκιμασία για τη Δημοκρατία είναι η ανάγκη να κυβερνήσει ανθρώπινα σύνολα τεράστια, που ξεπερνάνε τα φυσικά της μέτρα. Γιατί το δημοκρατικό πολίτευμα είναι εφικτό εκεί όπου όλα βρίσκονται στα μέτρα του ανθρώπου, όπου η άσκηση της εξουσίας κι ο έλεγχός της είναι άμεσα ή σχεδόν άμεσα, όπου το άτομο έχει υπόσταση, δεν μεταβάλλεται σ’ απρόσωπη μονάδα μέσα σε αστρονομικό αριθμό. Το αν θα μπορέσει να περισωθεί η Δημοκρατία μέσα στα ωκεάνια ανθρώπινα σύνολα της σημερινής και της αυριανής εποχής, είναι κάτι που θα το ιδούν όσοι επιζήσουν κι αυτοί που θα ’ρθουν. Κρίση όμως περνάει η Δημοκρατία στην αναμέτρησή της με την εσωτερική πραγματικότητα. Πόσοι και πού είναι ώριμοι να τη δεχτούν; Πόσοι έχουν το ανάστημα να τη δικαιώσουν;

α. Εντοπισμός Π1 & Σ: Η παράγραφος δεν έχει κατακλείδα. Επομένως, θα χρησιμοποιήσουμε αντί του συμπεράσματος που απουσιάζει την αποδεικτέα θέση της θεματικής: «Η Δημοκρατία περνάει στον καιρό μας και δοκιμασία και κρίση. Το πρόβλημά της είναι σύνθετο». Η Π1 είναι η πρώτη βασική λεπτομέρεια: «Δοκιμασία για τη Δημοκρατία είναι η ανάγκη να κυβερνήσει ανθρώπινα σύνολα τεράστια, που ξεπερνάνε τα φυσικά της μέτρα».

β. Συγκρίνοντας τις δύο αυτές προτάσεις, αντιλαμβανόμαστε ότι η Π1 είναι ειδικότερη του Σ (η Π1 αναφέρεται μόνο σε «δοκιμασία» ενώ το Σ και σε «δοκιμασία» και «κρίση».

γ. Ενδεικτική απάντηση: Η συλλογιστική πορεία του επιχειρήματος είναι επαγωγική, διότι από μία ειδική πρόταση (η δημοκρατία βρίσκεται σε δοκιμασία) καταλήγει σε ένα γενικότερο συμπέρασμα (η δημοκρατία περνά στις μέρες μας και δοκιμασία και κρίση).

ΑΣΚΗΣΗ

Με ποια συλλογιστική πορεία (παραγωγική - επαγωγική) αναπτύσσει τη σκέψη του ο συγγραφέας στις παραγράφους που ακολουθούν;

-Ο θάνατος του Αμερικανού φυσικού Οπενχάιμερ, του μεγάλου επιστήμονα, που πρωτοστάτησε στην κατασκευή του φοβερότερου όπλου απ’ όσα γνώρισε ως τώρα η ιστορία, της ατομικής βόμβας, αλλά και του υψηλόφρονα ανθρώπου, που αισθάνθηκε βαθιά στην ψυχή του τον ηθικό αντίχτυπο αυτής της αποτρόπαιης εφεύρεσης, έφερε και πάλι στο πρώτο επίπεδο του στοχασμού και της ευαισθησίας μας το οξύ πρόβλημα της ευθύνης των σοφών στη διακυβέρνηση της οικουμένης[...] (ΕΠΑΝ. ΠΑΝ. 2008)

- Στη ζωή των λαών έρχεται κάποια στιγμή όπου από έναν αστάθμητο συνειρμό περιστάσεων, το κοινωνικό σύνολο καλείται να δώσει εξετάσεις και ν’ αποδείξει αν είναι ώριμο για τη ∆ημοκρατία. ∆εν πρόκειται εδώ για τις ξεκάθαρες εκείνες περιπτώσεις όπου δημοκρατικό και ολιγαρχικό καθεστώς αναμετριώνται, μπαίνουν και τα δύο στην ψηφοδόχο και περιμένουν το αποτέλεσμα της εκλογής. Μήτε για τις άλλο τόσο ξεκάθαρες, δυναμικές έστω, αναμετρήσεις των οδοφραγμάτων. Εκεί, ο πολίτης ξέρει καλά ανάμεσα σε τι έχει να διαλέξει. Πρόκειται για τις θολές, τις ύπουλες καταστάσεις, όπου πίσω από τις λέξεις κρύβονται έννοιες φευγαλέες, όπου άλλο ζητάς κι άλλο βρίσκεις, όπου διαλέγεις χωρίς να ξέρεις τι ακριβώς διαλέγεις. Η εποχή μας, μέγας διδάσκαλος στις διφορούμενες έννοιες, διαπρέπει και σε τέτοιες απατηλές προτάσεις εκλογής (ΠΑΝ ΤΕΕ 2008).

-Όπου απουσιάζει ο ανταγωνισμός, ο άνθρωπος δεν πλουτίζει τα εφόδιά του» - «σε παλαιές εποχές απουσίαζε ο ανταγωνισμός» - «Άρα, ο άνθρωπος σε παλιές εποχές δεν πλούτιζε τα εφόδιά του»

(Παν.Εξ. 2004)

 -Ιδού λοιπόν γιατί αμφισβητείται ο «πολιτισμός» μας. Με το κυνηγητό των ανέσεων, τη δίψα της πολυτέλειας, την επιδειξιομανία υποδούλωσε τον δημιουργό στα δημιουργήματά του, το πνεύμα στις επινοήσεις και στις κατασκευές του. Έκανε τον άνθρωπο δυστυχή (σωματικά και ψυχικά τσακισμένο, νευρικά εξαντλημένο, πρόωρα γερασμένο – ή ηθικά ανάπηρο, κοινωνικά απόβλητο, αποθηριωμένο) μ’ εκείνα ακριβώς τα μέσα που περίμενε να του αλαφρώσουν το βάρος της ζωής. (Ομογενείς 2005)